Il-kabinett Awstraljan ta l-approvazzjoni biex ajruplani militari tal-pajjiż, jissieħbu fl-azzjoni militari mmexxija mill-Istati Uniti kontra l-Istat Iżlamiku fl-Iraq. Il-Prim Ministru Tony Abbot qal li l-Istat Iżlamiku huwa “kult tal-mewt” li ddikjara gwerra kontra d-dinja u dan għandu jitwaqqaf. Il-militanti tal-Istat Islamiku qed jikkontrollaw firxa wiesgħa ta’ territorju li jkopri s-Sirja u l-Iraq. L-Istati Uniti u alleati Għarab ilhom għal dawn l-aħħar ġimgħatejn jattakkaw miri tal-Istat Iżlamiku fl-Iraq u s-Sirja. Pajjiżi Ewropej qed jattakkaw siti fl-Iraq biss. Il-bieraħ, il-parlament Tork appoġġja mozzjoni li permezz tagħha l-militar se jkun jista’ jidħol fl-Iraq u s-Sirja biex jissieħeb fil-kampanji militari. Dan l-aħħar militanti tal-Istat Iżlamiku avvanzaw qrib il-fruntiera mat-Turkija bir-riżultat li eluf ta’ refuġjati Kurdi qasmu l-fruntiera. It-Turkija diga qed iżomm aktar minn miljun refuġjat Sirjan. In-Nazzjonijiet Magħquda qalet li l-militanti Iżlamiċi qed iwettqu ħafna abużi tad-drittijiet tal-bniedem.